Yen udan riwis-riwis ngene iki aku njur kelingan jaman ndhisik. Dhek nalika semana, aku manggon neng ndesa, omahe gedhek, jogane lemah, yen turu mung linambaran klasa. Yen wengi mung nyawang lampu ublik sing siyat-siyut kasaput angin. Yen angel turu amargo wetenge luwe, aku njur grayah-grayah golek emplok-emplok. Sing ana mung tela utawa garut godhok. Swasana padesan pancen sepi mampring. Yen ta ana swara ya mung swarane jangkrik ngerik utawa kodhok ngorek. Kadangkala saiki yen aku lagi dhewekan, eku kangen mangan kala pendhem kaya sing dak pangan ndhisik kaya ta uwi, katak, gadhung, suwek, mbili, mbolo lan sapanunggalane. Utawa mangan Sega jagung, juwawut, sega loyang, karuk, jenang gaplek, jenang katul, besung lan liya-liyane.